SPESIALTRENTE: Britiske soldater fra Royal Marines går i land under en operasjon i forbindelse med vinterøvelsen Cold Response 10. Foto: THORBJØRN KJOSVOLD, FORSVARETS MEDIESENTER

Finnmark ble for kaldt for britisk soldatøvelse

Britiske soldater vil ikke trene på det militære anlegget ved Porsangmoen i Finnmark - fordi det er for kaldt.

Eliese Laustsen

Ingunn Saltbones

Oppdatert 27. februar 2014

Artikkelen er over seks år gammel

Offiserer fra Storbritannia nekter å sende soldatene sine til Porsanger i Finnmark for å trene i vinterkulden, skriver Finnmark Dagblad.

- Det er uttalt fra britiske offiserer at de ikke vil øve på Porsangmoen med store avdelinger, hvor man kan få både 20 og 25 minusgrader. Med personell som ikke har erfaring med kulde fra før, vil det bli for tøft å starte ut i såpass tøft klima, sier oberstløytnant Trond Thomassen, sjef for Alliert treningssenter til avisen.

Kun spesialstyrken

Uttalelsen har fått stor oppmerksomhet, både fra nordmenn på twitter - og av britisk tabloidpresse.

Thomassen forklarer at britene har regler for helse, miljø og sikkerhet. Nato definerer «Cold Winter Training» fra åtte varmegrader og kaldere.

- Jeg har forståelse for at en finnmarking vil dra på smilebåndet av dette. Pluss 8 grader er for den jevne finnmarking en fin høstdag, men vi må huske at i Nato har vi med nasjoner som tyskere, spanjoler og italienere - med et helt annet klima.

Kun soldater fra spesialstyrkene kvalifiserer til vintertrening i Norge. Thomassen mener det er uhensiktsmessig å sende andre enn disse til Porsanger.

- De ville blitt sittende på kasernene, og ikke fått noe treningsutbytte, dersom kvikksølvet gikk under minus 20, legger han til.

Latterliggjøres

Nyheten om at vintertrening kun er for spesialstyrkene blant de britiske soldatene, har vekket mange reaksjoner.

Soldatene får nå gjennomgå i både britiske medier og sosiale medier.

- Soldatene våre dummer seg ut for hele verden, skriver en leser etter at tabloidavisen The Daily Mail omtalte saken.

- Jeg er så skamfull, skriver en annen.

I Norge er Ida Kathrine Balto (Ap), formannskapsmedlem i Porsanger kommune, en av dem med ironisk tilnærming til nyheten - først omtalt av Finnmark Dagblad.

- Vi får håpe det ikke blir krig vinterstid, sier hun til avisen.

Ikke overrasket

Harald Østbye, sjef for Forsvarets vinterskole i Norge, opplyser til VG at alle norske soldater plikter å delta på vinterøvelsene.

Han er likevel langt fra overrasket over at klimaet i Porsanger anses som for kaldt for britiske soldater.

- De er lite vant med vinterkulde, på samme måte som norske soldater ikke er vant til tropiske klima. Det er naturlig at de bruker lengre tid på å tilpasse seg, forklarer Østbye.

Han understreker at det er spesialstyrker og andre avdelinger fra Norge som eksempelvis trenes opp i jungelen og ørkenen.

- Sånn sett er praksisen i Norge den samme som Storbritannia, bare motsatt.

Nordmenn må tilvennes

Men også norske soldater bruker i dag lengre tid på å tilegne seg erfaring og kunnskap som trengs i et kuldemiljø, ifølge vinterskolesjefen.

Det har sammenheng med at dagens unge har andre fritidsinteresser som bidrar til mindre tid utendørs.

- Vi bruker mer tid på å utdanne norske ungdommer i Forsvaret i dag enn for 15-20 år siden. Data og TV-spill er tilbud som øker innetiden, og som ikke fantes før, da ski og skøyter var vanlige aktiviteter, forklarer Østbye.

Publisert: 27.02.14 kl. 17:34 Oppdatert: 27.02.14 kl. 22:13

Les også

Mer om Storbritannia Forsvaret